(1866) Ontrent dese tijt bestonden die vanden Bosch te halen ende te vangen de boeren die onder contributie saten ende met heur wagens in ons leger gedient hadden , als souden sij daermede tegen de sauvegarde gedaen hebben , waeraff de clachten commende aen Sijn Excie vondt goet met den Raet van State te belasten dat men wederom vangen soude de boeren van sijne dorpen , die in sijn leger mochten hebben gedient .Den Almirante van Arragon , die tot noch toe secretelijck geschoten hadde in t ’ stuck van pays , neempt de occasie waer dat den 19en Decembris bij hem quam den greffier Aerssen ende openbaerde dselve de last die hij hadde om den pays te proponeren ende leest hem de brieven ende procuratien , die hij daertoe hadde , begerende dat hij tselve den Staten Generael aendiene .Aerssen siende dattet ernst was , excuseert hem van meer daervan te hooren ende van eenich rapport daervan te doen , dan bleeff den Almirante evenseer daerop insisterende dat hij den Staten soude verwittigen van sijn last .